b"\n_START_ARTICLE_\nMol\xc3\xad Descals\n_START_SECTION_\nHist\xc3\xb2ria\n_START_PARAGRAPH_\nDocumentat per primera vegada el 1415, apareix com a mol\xc3\xad d'Enmig i el seu propietari era Johan Urgell\xc3\xa9s. El 1460 era propietat de Domingo Dom\xc3\xa9nech; el 1485 apareix a nom d'Anthoni Montanya i canvia el seu nom pel de Montanya fins a 1625 en qu\xc3\xa8 deixa de pert\xc3\xa0nyer a aquesta fam\xc3\xadlia. \xc3\x89s ja en el segle XX quan apareix el nom de Descals. El gener de 1928 l'arrend\xc3\xa0 la fam\xc3\xadlia Descals (Jos\xc3\xa9 Descals Soler) per dues pessetes di\xc3\xa0ries de lloguer, fins que el 1946 el compr\xc3\xa0. El matrimoni de Jos\xc3\xa9 Descals Soler i Eduvigis Tormo Dur\xc3\xa0 compraren el mol\xc3\xad a Jos\xc3\xa9 Mar\xc3\xada Belda Coll i a la seua esposa Mar\xc3\xada Revert Nadal._NEWLINE_Els propietaris actuals s\xc3\xb3n els germans Alejandro i Eduvigis Descals Tormo, fills del primer Descals del mol\xc3\xad.\n_START_SECTION_\nConstrucci\xc3\xb3 i funcionament\n_START_PARAGRAPH_\nLa construcci\xc3\xb3 disposa d'una bassa de 55 cm de gross\xc3\xa0ria de paret, que comen\xc3\xa7a amb 1 m de profunditat i acaba en 2,30 m; ventador a l'esquerra, dos cups en rampa quasi de mitja circumfer\xc3\xa8ncia de 105 cm de di\xc3\xa0metre i 5 m de caiguda que mouen dos rodets i dos jocs de moles. Dues voltes de 2,2 m d'al\xc3\xa7\xc3\xa0ria, 1,70 m d'ampl\xc3\xa0ria i 8 m de longitud fins al cacau de 2,50 m d'al\xc3\xa7ada, 2 m d'amplada i uns 25 m de longitud, fins a la s\xc3\xa9quia que va al Mol\xc3\xad Capellano. L'aigua li venia del Mol\xc3\xad Xorrera per mitj\xc3\xa0 de la s\xc3\xa9quia de Bod\xc3\xad o en general de la Barbacana, de 40 cm d'ampla i 70 cm de fond\xc3\xa0ria, amb un gruix de paret de 40 cm.\n_START_SECTION_\nAltres dades d'inter\xc3\xa8s\n_START_PARAGRAPH_\nL'Associaci\xc3\xb3 Valenciana d'Amics del Molins (AVAM), organitzaci\xc3\xb3 dedicada a promoure l'inter\xc3\xa8s pels vells molins hidr\xc3\xa0ulics i pels seus sistemes de funcionament, s\xc3\xa9quies i hortes en els quals s'hi troben instal\xc2\xb7lats, disposa d'un cat\xc3\xa0leg de molins valencians que inclou el Mol\xc3\xad de Descals d'Ontinyent, tamb\xc3\xa9 anomenat de Montanya o d'Enmig."